b"\n_START_ARTICLE_\nEsgl\xc3\xa9sia de la Transfiguraci\xc3\xb3 del Senyor de les Useres\n_START_SECTION_\nHist\xc3\xb2ria\n_START_PARAGRAPH_\nInvestigacions recents fan pensar que el constructor de l'esgl\xc3\xa9sia va ser Esteve Ganaut, arquitecte local. Una inscripci\xc3\xb3 reflecteix que la primera pedra es va col\xc2\xb7locar el 9 de novembre de 1613. _NEWLINE_El temple va ser incendiat durant la Guerra civil desapareixent imatges, llen\xc3\xa7os de l'altar major, retaules i orfebreria._NEWLINE_\xc3\x89s un B\xc3\xa9 de Rellev\xc3\xa0ncia Local amb la categoria de Monument d'Inter\xc3\xa8s Local per la Disposici\xc3\xb3 Addicional Quinta de la Llei 5/2007, de 9 de febrer, de la Generalitat Valenciana, del Patrimoni Cultural Valenci\xc3\xa0.\n_START_SECTION_\nEstructura\n_START_PARAGRAPH_\nEl temple, de planta rectangular, presenta una \xc3\xbanica nau amb cinc trams, absis poligonal, capelles laterals entre contraforts, i cor alt als peus. La nau i les capelles laterals es cobreixen amb volta de creueria i l'absis amb volta estrellada._NEWLINE_L'espai interior s'articula mitjan\xc3\xa7ant pilastres d\xc3\xb2riques, sobre les quals descansa un entaulament senzill que suporta els arcs torals de mig punt. Els arcs formers tamb\xc3\xa9 s\xc3\xb3n de mig punt._NEWLINE_La fa\xc3\xa7ana, el campanar i els contraforts s\xc3\xb3n de carreus, i la resta de l'edifici est\xc3\xa0 constru\xc3\xaft amb ma\xc3\xa7oneria.\n_START_SECTION_\nPortades\n_START_PARAGRAPH_\nLa portada principal, als peus del temple, \xc3\xa9s de doble cos. El cos inferior est\xc3\xa0 format per columnes d\xc3\xb2riques adossades amb el fust acanalat, i el ter\xc3\xa7 inferior, separat per un collar\xc3\xad, presenta canals m\xc3\xa9s fins, que emmarquen una obertura de mig punt amb les dovelles motllurades i una imposta volada, i en els carcanyols, medallons amb bustos. A l'exterior de les pilastres hi ha forn\xc3\xadcules amb escultures de sant Miquel Arc\xc3\xa0ngel i sant Joan Baptista, a dalt, i en les inferiors, sant Vicent M\xc3\xa0rtir i sant Vicent Ferrer. Un fort entaulament remata aquest primer cos, amb un fris decorat per motius vegetals i centrat amb el bust de sant Pere. El cos superior, centrat en un relleu de la Transfiguraci\xc3\xb3, est\xc3\xa0 emmarcat per pilastres j\xc3\xb2niques que suporten un entaulament amb un fris decorat amb bustos i motius vegetals i rematat per un front\xc3\xb3 partit. Per damunt, una rosassa amb traceria permet il\xc2\xb7luminar la nau._NEWLINE_En el costat de l'Evangeli hi ha una altra portada, anomenada porta Xiqueta, que segueix el mateix model de la portada principal per\xc3\xb2 simplificat. En el primer cos, una obertura de mig punt flanquejada per pilastres d\xc3\xb2riques que sostenen un fort entaulament; i per damunt, una forn\xc3\xadcula apetxinada amb la figura de Sant Antoni de P\xc3\xa0dua, emmarcada per pilastres j\xc3\xb2niques sobre les quals carrega un entaulament rematat per un front\xc3\xb3 circular partit.\n_START_SECTION_\nCampanar\n_START_PARAGRAPH_\nLa torre campanar, adossada als peus de l'esgl\xc3\xa9sia, al costat de l'Ep\xc3\xadstola, presenta planta quadrada, amb tres cossos separats per cornises. Els dos primers cossos s\xc3\xb3n massissos, mentre que el superior, presenta obertura de mig punt en cada cara, coronat per una barana amb pinacles."